ЧРЕЗ ПРЕДСЕДАТЕЛЯ НА

НАРОДНОТО СЪБРАНИЕ

ДО

Г-ЖА ЛИЛЯНА ПАВЛОВА

МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО

**ВЪПРОС**

От Чавдар Георгиев, народен представител от ПГ „БСП-лява България“

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание внасям въпрос

**ОТНОСНО**: републикански път 5509 Свиленград – Райкова могила – Щит – Пашово – Сладун – Варник - Маточина, област Хасково

**Уважаема г-жо Павлова**,

Въпросът, който поставям на вниманието Ви касае състоянието на републикански път 5509 Свиленград – Райкова могила – Щит – Пашово – Сладун – Варник – Маточина. Проблем, реален и изключително остър. Засягащ не само жителите на много села от община Свиленград и област Хасково, но и от изключителна държавна важност.

Този път преминава успоредно на южната ни граница с Република Турция и е от значение за нейната охрана, особено за обезпечаване на възможността служителите на гранична полиция да изпълняват своевременно, с необходимата бързина на реакция, отговорностите си. Последните една-две години този път придоби ключово значение, а от тук – следва да получи дължимата отговорност и отношение от страна на държавата, поради непосредствената му близост с основното направление, по което нахлува потокът от бежанци и по което се нарушава границата. Ние трябва да пазим границата и затова е крайно необходимо обслужващата пътна инфраструктура да е в изрядна функционалност. В същото време, едва ли е нужно да Ви напомням, че това е очакваната Шенгенска граница, в която посока България работи вече повече от 10 години. Претендираме, че сме изпълнили всички необходими условия, но считате ли, че няма да получим забележки, ако поредна проверка констатира реалното състояние на пътната инфраструктура на тази граница?

Давността на този проблем е направо абсурдна, повече от 20 години. Въпреки многократното признаване, в лицето на съответно компетентните органи, на основателността на техните молби и искания, жителите на района, както и общинските власти, десетилетия наред не успяват да получат дължимото поведение от страна на държавата по изпълнение на задължението й да управлява и поддържа пътя, и да осигурява неговата безопасност.

Подобна давност може да си остане просто немислима и абстрактна, ако поради естеството на проблема, всяко забавяне на решаването му, всъщност означава само задълбочаване и обостряне.

**Уважаема г-жо министър**,

С днешна дата път 5509 Свиленград – Райкова могила – Щит – Пашово – Сладун – Варник – Маточина е като след бомбардировка. Състоянието му затруднява и препятства, а на места прави невъзможна комуникацията. По-важното – пътят е реална опасност и излага на риск пътуващите. Държа да подчертая, че след още една зима ще бъде напълно непроходим.

Въпросът ми към Вас е предвиждате ли през тази година пътят да бъде спешно рехабилитиран и кога предвиждате извършването на основен ремонт?

София, 19.02.2015 г.

Чавдар Георгиев: